# Årsberetning

# 2024



## **Indledning**

Silkeborg Retshjælp (SIRH) aflægger hermed den årsberetning for 2024, der er krævet i henhold til retshjælpens vedtægter. Endvidere er den beretning, der er krævet af Civilstyrelsen i medfør af § 9, nr. 2, i tilskudsbekendtgørelsen (BKG nr. 637 af 11. juni 2014) om antal rådgivninger og aktivitetsniveau i øvrigt inkorporeret.

I årsberetningen redegøres der kort for bl.a. organisationen, arbejdet i retshjælpen, økonomien og aktivitetsniveauet i 2024.

## **Beretningsåret kort**

2024 har budt på travlhed, idet der (igen) har været udfordringer med at rekruttere og fastholde de studerende rådgivere, til trods for en uforandret efterspørgsel på vores hjælp blandt borgerne i Silkeborg. Dette har efterladt et større arbejdspres på retshjælpens studerende rådgivere og på ledelsen, der foruden varetagelsen af de sædvenelige ledelsesopgaver, har været nødsaget til at hjælpe særligt meget til i forhold til den daglige rådgivning og sagsbehandling, for at imødekomme den efterspørgsel, som vi oplever i retshjælpen. Dette er en ikke holdbar situation, da det giver mindre tid til de opgaver, som i øvrigt skal varetages af den daglige leder.

Vores tilbud om aftenrådgivning har også været udfordret, men vi har været heldige at få en ny aftenrådgiver, hvorfor vi efter en omlægning af vores aftentilbud, til både at være telefonisk og ved fysisk fremmøde, kan hænge sammen uden at det bliver for vagttungt for de tilbageværende aftenrådgivere. Dette er særdeles positivt, da vi oplever en større og større efterspørgsel på vores tilbud torsdag aften.

I dagtimerne har vi også sadlet om fra en mere traditionel tankegang om fast fysisk fremmøde til en mere hybrid arbejdsplads med head-set og webcams, og med et nyt tilbud til de rådsøgende, nemlig virtuelle møder. Dette er både et tiltag vi har gjort for at modernisere retshjælpen, men også for at skabe en mere attraktiv arbejdsplads for de studerende.

En glædelig nyhed er også, at Nicklas, som vi rekrutterede sidste år, trives og er glad for sit arbejde i retshjælpen. Dette er særligt positivt, da det har været en meget stor udfordring at finde en medarbejder til de blot 4 timer ugentligt, som vi kan tilbyde, og i øvrigt også fordi Nicklas er en dygtig og vellidt medarbejder.

## **Organisation og personale**

SIRH er en selvejende institution oprettet i 2010 ved omdannelse af den tidligere Arbejdernes Retshjælp i Silkeborg, som siden 1945 har været en sagsbehandlende retshjælpsinstitution. Retshjælpens vedtægter er tilgængelige på hjemmesiden www.sirh.dk.

Retshjælpens øverste ledelse er dens bestyrelse. Pr. 31. december 2024 havde bestyrelsen følgende sammensætning:

|  |  |  |
| --- | --- | --- |
| § 4.1 a | Rikke Wagenblast Sørensen | valgt på generalforsamling |
| § 4.1 b | Karin Haisler Jessen | valgt på generalforsamling |
| § 4.1 c | Bettina Lemann Kristiansen | valgt på generalforsamling |
| § 4.1 d | Asger Nedergaard Rasmussen | Valgt på medarbejdermøde |
| § 4.1 e | Michael Seest Dumstrei | Valgt på medarbejdermøde |
| § 4.1 f | Ole Andersen  Ledig plads | valgt fra Bilag A (Silkeborg Lejerforening) |

Den 18. september 2024 blev det femte fællesmøde for SIRH afholdt. Formålet med fællesmøderne er at inddrage lokalsamfundet i retshjælpsarbejdet og at gøre det muligt for medlemmer af lokale foreninger at deltage i retshjælpens bestyrelsesarbejde.

Bestyrelsen har i beretningsåret afholdt fire bestyrelsesmøder.

Bestyrelsesarbejdet er ikke honoreret. Bestyrelsen har i henhold til vedtægterne besluttet, at retshjælpen alene godtgør de studerende bestyrelsesmedlemmers transportudgifter i forbindelse med bestyrelsesarbejdet og derudover ikke andre udlæg eller udgifter i anledning af hvervet.

Til retshjælpen var der i 2024 gennemsnitligt tilknyttet i alt ca. 20 rådgivere/medarbejdere/andre frivillige. Heraf udgør rådgiverstaben gennemsnitligt 10-15 personer, som er en blanding af jurastuderende og færdiguddannede jurister. Det er rådgiverstaben, der står for den direkte rådgivning af retshjælpens rådsøgende.

Alle medarbejdere og rådgivere arbejder helt eller delvist på frivillig basis. Således får bl.a. studenterrådgiverne alene en studenteraflønning for 3 timers indsats om ugen, svarende til højst en tredjedel af deres faktiske indsats.

Retshjælpen vil ikke kunne fungere uden denne betydelige frivillige indsats.

Som indledningsvist bemærket, har SIRH igen i 2024 oplevet betydelige vanskeligheder med at få rekrutteret det nødvendige antal studerende antal rådgivere til retshjælpen. Det er faktum, at de studerende i dag står overfor et langt større udbud af relevante studiejobs end tidligere og at både advokater og offentlige myndigheder i særlig grad har fået øjnene op for den arbejdskraft, som er retshjælpsinstitutionerne drivkraft – uden de jurastuderende var der ingen retshjælp. Og med fuld løn til en bedre timesats og med mulighed for hjemmearbejde, hvem kan så bebrejde de studerende, at de gerne sparer 2 timers rejsetid på en 8 timers vagt, hvoraf kun de 3 er lønnet? Det kan ingen. Men vi kæmper for at skabe et godt, fagligt og socialt miljø for de studerende, hvor de uanset en sølle løn, har den kæmpe fordel, at arbejdsopgaverne nok er blandt de mest spændende og alsidige i branchen – det ka´også noget!

## **Økonomi**

Retshjælpens økonomi er udelukkende baseret på tilskud.

Det væsentligste tilskud kommer fra statens retshjælpspulje efter retsplejelovens § 324, som formidles af Civilstyrelsen. SIRH havde søgt om 954.500 kr. i driftstilskud for 2024. Ved bevilling af 30. april 2024 meddelte Civilstyrelsen, at der kunne ydes tilskud opgjort til i alt 820.987 kr. Af dette tilskud udgjorde 700.427 kr. basistilskud, 92.667 kr. udligningstilskud og 27.893 kr. aktivitetstilskud.

SIRH modtog ligeledes i 2024 tilskud fra Silkeborg Kommunes § 18-midler (§ 18 i Lov om social service) til understøttelse og værdsættelse af frivilligelementet i retshjælpens virke. I beretningsåret modtog retshjælpen 25.000 kr. fra Silkeborg Kommune. Dette er halvdelen af det beløb SIRH sædvanligvis tidligere har fået tildelt, men en fastholdelse af det tilskud vi fik sidste år.

Retshjælpens samlede tilskudsindtægter har således i alt andraget 845.987kr. i beretningsåret.

Den helt overvejende del af økonomien hidrører således fra retshjælpspuljen. Orientering om tilskud fra retshjælpspuljen kommer først omkring bevillingsårets 1. maj. Denne sene udmelding medfører, at retshjælpen i årets fire første måneder ikke har mulighed for at lægge et realistisk budget for året. Således blev det endelige budget for 2024 først vedtaget i maj 2024. Dette er til stadighed problematisk for driften i starten af året, og SIRH vil gerne igen anmode om, at denne fremgangsmåde bliver ændret.

SIRH gik ud af 2024 med et overskud på 7.824 kr.

## **Dagligdagen**

SIRH har til huse på adressen Drewsensvej 62B, 8600 Silkeborg, hvor der både er kontor- og mødefaciliteter. I lejemålet er der et storrumskontor, et mindre kontor, et fællesrum, to mødelokaler samt toilet og køkken.

Storrumskontoret er omdrejningspunktet for den sagsbehandling og videregående rådgivning, som retshjælpens rådgivere foretager. Både rådgivere, øvrige jurister, faglige vejledere og den daglige leder arbejder primært i storrumskontoret. Rummet er således retshjælpens hjerte, og det giver gode muligheder for både sparring og supervision. Herudover er der et kontor, som ligger i tilknytning til storrumskontoret, hvor retshjælpens sekretær og IT-medarbejder sidder og arbejder. De har således mulighed for at være tæt på rådgiverne og de rådsøgende, men samtidig også mulighed for at lukke døren, når arbejdet kræver det.

Endvidere muliggør de to mødelokaler, at der kan afholdes flere møder i retshjælpen på samme tid, og at de øvrige rådgivere ikke bliver forstyrret af mødeaktiviteterne. Når mødelokalerne ikke bruges til fysiske møder, sker det også ofte, at rådgiverne anvender disse lokaler til bl.a. at føre telefonsamtaler eller at afholde virtuelle møder, uden at blive forstyrret og/eller forstyrre andre. Herudover sikrer disse faciliteter også, at vi i retshjælpen har mulighed for at tale fortroligt med vores rådsøgende og sagens øvrige parter, hvilket er en nødvendighed ved juridisk rådgivning.

I 2024 var det muligt at få retshjælp hos SIRH på følgende tidspunkter:

TRIN 1 TELEFONISK RÅDGIVNING

Mandag: 14.00 - 15.00

Onsdag: 14.00 - 15.00

Torsdag i ulige uger: 18.00 - 20.00

TRIN 1 RÅDGIVNING PÅ SILKEBORG BIBLIOTEK

Torsdag i lige uger: 18.00 - 20.00

TRIN 1 RÅDGIVNING PÅ DREWSENSVEJ 62B

Mandag: 09.00 - 16.00

Onsdag: 09.00 - 16.00

TRIN 2 OG 3 RÅDGIVNING PÅ DREWSENSVEJ 62B

Mandag: 09.00 - 17.00

Onsdag: 09.00 - 17.00

## **Rådgivningen**

SIRH opererer dels med grundlæggende rådgivning, der primært er mundtlig, dels med videregående bistand, der hovedsageligt indebærer skriftlig sagsbehandling, herunder forligsforhandlinger.

Den grundlæggende rådgivning svarer til tilskudsbekendtgørelsens trin 1-retshjælp og ydes enten som telefonrådgivning eller ved fysisk fremmøde. Denne type henvendelser er anonyme. Alle kan henvende sig og få grundlæggende rådgivning om alle typer problemer, og alle får en eller anden form for hjælp.

Hvis rådgiverne i forbindelse med en rådsøgendes første henvendelse skønner, at rådsøgende har behov for yderligere bistand, og rådgiveren finder SIRH egnet hertil, tilbydes videregående bistand. Denne type bistand svarer til tilskudsbekendtgørelsens trin 2-retshjælp.

Den efterfølgende videregående behandling sker bl.a. i form af møder på retshjælpens kontor, indhentelse og bearbejdning af data og juridisk materiale, skriftlige henvendelser til de i sagen involverede og telefoniske henvendelser. Ved opstart af sagsbehandlingen bekræfter SIRH i en skriftlig opdragsbekræftelse, hvad retshjælpens bistand konkret skal angå.

I forbindelse med den videregående behandling i sager, hvor der foreligger en tvist, kan forlig komme på tale. Enten på rådsøgendes eller retshjælpens initiativ. I disse tilfælde indleder og foretager SIRH konkrete forligsforhandlinger. Denne type bistand svarer til tilskudsbekendtgørelsens trin 3- retshjælp.

For beretningsåret har retshjælpen foretaget følgende registreringer i henhold til tilskudsbekendtgørelsen:

|  |  |
| --- | --- |
| **Retshjælpshenvendelser i alt** | **847** |
|  |  |
| **Mundtlig rådgivning, trin 1-retshjælp** | **820** |
| Fysisk fremmødt | 400 |
| Telefonisk | 420 |
|  |  |
| **Sagsbehandling, trin 2-retshjælp** | **27** |
| Med tilskud | 20 |
| Uden tilskud | 7 |
|  |  |
| **Forligsforhandlinger, trin 3-retshjælp** | **9** |
| Med tilskud | 8 |
| Uden tilskud | 1 |

I 2024 har SIRH således i alt behandlet 847 henvendelser om retshjælp.

Der er ydet trin-1 retshjælp i 820 tilfælde, trin 2-retshjælp i 27 tilfælde og trin 3-retshjælp i 9 tilfælde. Hvad angår retshjælpen på trin 2 og 3 er betingelserne for tildeling af aktivitetstilskud, jf. tilskudsbekendtgørelsens § 5, ikke opfyldt i 8 tilfælde. Dette skyldes primært, at de økonomiske betingelser ikke har været opfyldt. Således har SIRH i alt i 28 tilfælde ydet trin 2- og trin 3-rådgivning, der er tilskudsberettiget.

SIRH tilbyder rådgivninger inden for alle sagsområder, men der er nogle sagstyper, der er oftere repræsenteret end andre. SIRH har foretaget følgende registreringer:

**Sagstype**  **Procentdel af samlede rådgivninger**

Familie- og arveret 25 %

Offentligretlige forhold 5 %

Ansættelsesret 3 %

Lejeret 14 %

Fast ejendom 10 %

Andre kontraktsforhold 15 %

Udlændingeret 2 %

Personskade 6 %

Dårlig økonomi 6 %

Strafferet 6 %

Diverse 8 %

Det er særligt familie- og arveretlige juridiske spørgsmål, der fylder meget i retshjælpens virke. Hertil kommer også retshjælp vedrørende lejeret og forskellige typer af kontraktforhold. Udover disse retsområder er rådgivninger inden for de øvrige retsområder rimelig jævnt fordelt. Det passer meget godt med den hverdag, der opleves i SIRH, hvor rådgiverne bliver mødt af mange forskelligartede juridiske henvendelser. Slutteligt skal også personskadesagerne nævnes. Selvom der ikke kommer mange nye henvendelser af denne slags hvert år, så er det den type sager, som ligger allerlængst i vores sagsporteføljer (sager hvor SIRH udøver trin 2-retshjælp). Dermed er det også de sager, som vi behandler mange af på trin 2. Hertil kommer det, at sagerne også hører til den absolut mest sagsbehandlingstunge del.

**Særlige forhold**

2024 har været det første fulde år med den ny leder af retshjælpen. Det er desuden det første år med Nicklas som sekretær/IT-medarbejder. Det kan virke voldsomt at have to administrative medarbejder i en “lille” retshjælp, men som vi så i 2022, hvor vores kære sekretær Susanne bortgik på tragisk vis efter kort tids sygdom, så er én sekretær simpelthen en for skrøbelig opsætning. Desuden er vores medarbejdere ansat til administrative opgaver på beskedent timebasis, nemlig samlet 13 timer ugentligt, hvorfor det kan hænge sammen.

**Mål for 2025**

2024 var et år, hvor vi rakte ud til vores søsterretshjælp i Aarhus, Den Mobile Retshjælp, med henblik på at samskabe på faglige arrangementer mv. På denne måde kan vi invitere dem, når vi afholder faglige arrangementer og ligeledes modsat. Dette samarbejder er vi allerede i gang med at udgive i 2025.

Desuden vil retshjælpens bestyrelsen gerne arbejde mere aktivt med emner, som kan gavne retshjælpen, og er allerede påbegyndt en proces for at konkretisere dette arbejde.

Det er desuden et mål at fastholde og udbygge den intensive rekruttering af studerende rådgivere for at komme den skrøbelighed i møde, som er en naturlig følge af at være for få.

Jacob Yde

Daglig leder, cand.jur.